Bilfører (18) stoppet med 96 Wunderbaum i frontruten
Det høres nesten for godt ut til å være sant, men Wunderbaum-fjerning var altså et av oppdragene politiet i Hordaland måtte gjennom natt til søndag. - Dette vekket gode minner fra Sotra på 80-tallet, humrer operasjonsleder Gustav Landro i Hordaland politidistrikt. Det var lokalavisen Midtsiden.no som først skrev om 18-åringen i det som må være en av Vestlandets mest velduftende rånebiler. Ifølge avisen ble 18-åringen stoppet av en politipatrulje i sentrum av Os ved 02-tiden. - Den unge bilføreren i den litt eldre bilen ble stoppet fordi han hadde for mye i frontruta. Jeg vil tro at det var sikten, og ikke lukten, som fikk patruljen til å reagere, sier Landro. Ifølge politiet var 18-åringen både høflig og imøtekommende, så Wunderbaum-episoden vil ikke få noen etterspill. - Han var enig i at det kanskje var litt mye, så han gikk løs på skogen sin med «motorsagen», og fikk tynnet litt ut. Det er ikke noen problemer med striler fra Os. De gjør alltid som de blir bedt om, sier Landro.
Har du hørt om råneren som hadde så mange Wunderbaum i frontruten at han ble stoppet av politiet?